Små til middelsstore (2 – 10 mm) biller, de fleste med ganske bred kroppsbygning, rødlige til svarte, vanligvis noe matte og fint hårete. Gruppen kjennes lettest på antennene, som er ganske lange og 11-leddete. De fem ytterste leddene danner en avlang klubbe, men det åttende leddet er mye mindre enn de andre og er vanligvis forkortet til en liten skive. Hodet er oftest kraftig innskåret bak fasettøynene, med en smal hals, men dette kan være vanskelig å se da billene gjerne trekker hodet inn under brystskjoldet. Slekten kjennes fra nærtståemde slekter på at pronotums rot er tydelig smalere enn dekkvingene. Beina er gjerne forholdsvis lange og slanke.